Marin Țole, secretar de stat în Ministerul Dezvoltării, Lucrărilor Publice și Administrației, s-a întâlnit, marți, la sediul MDLPA, cu reprezentanți ai Federației Naționale a Sindicatelor Unite a Polițiștilor Locali din România (FNSUPLR), după alte două întrevederi care au avut loc în perioada 7-8 martie a.c., împreună cu reprezentanți ai Ministerului Muncii și Solidarității Sociale și ai Ministerului Finanțelor.
Discuțiile au fost axate pe modalitățile de soluționare a revendicărilor FNSUPLR referitoare la acordarea normei de hrană, a sporului pentru condiții deosebite de muncă, reducerea vârstei de pensionare etc.
În vederea îmbunătățirii cadrului legal și instituțional privind organizarea și funcționarea poliției locale, MDLPA a implementat, în parteneriat cu Agenția Națională a Funcționarilor Publici și cu Institutul Național de Administrație, proiectul "Consolidarea capacității instituționale a autorităților administrației publice centrale cu atribuții în domeniu, în vederea creșterii calității serviciului public de poliție locală" (cod SIPOCA 722). Proiectul, derulat pe o perioadă de 3 ani, are ca obiective îmbunătățirea sistemului de formare profesională și a dotării cu echipamente și tehnică, precum și inițierea propunerilor de elaborare a unor noi acte normative sau pentru modificarea și completarea celor existente în domeniul poliției locale.
În acest sens, de-a lungul celor 3 ani, au fost organizate 14 ateliere de lucru în toate regiunile de dezvoltare, în cadrul cărora au avut loc consultări cu 5 sindicate ale polițiștilor locali, cu toate structurile asociative ale autorităților administrației publice locale, precum și cu ministerele cu atribuții în domeniu.
În urma acestor discuții, s-a agreat forma unui nou proiect de lege a poliției locale, care, săptămâna viitoare, va fi dezbătut în cadrul unei noi sesiuni de consultare publică, la care vor participa toate sindicatele reprezentative ale poliției locale, structurile asociative ale autorităților administrației publice locale și reprezentanții ministerelor Muncii, Finanțelor și de Interne.
Precizăm că Ministerul Dezvoltării, Lucrărilor Publice și Administrației nu reprezintă autoritate pentru structurile de poliție locală, ci doar asigură coordonarea între toți actorii implicați în elaborarea politicilor publice și direcțiilor de dezvoltare în domeniul poliției locale, creând un mecanism permanent de consultare și perfecționare a cadrului legislativ.